ઉપરોક્ત ચર્ચામાં સામેલ થયાની રૂએ જે કેટલીક બાબતો મૂકી આપી તેનું અહીં બહુ જ પ્રાથમિક વર્ણન કરું તો ભાવિક – મીનાક્ષીબહેન આ સંબંધે કમિશનરને રજૂ કરવાની દરખાસ્તનો મુસદ્દો ઘડશે. દરમિયાન જે વિચાર આવ્યો છે તે પ્રમાણે સ્મારકને નવપલ્લવિત કરવાના આ કાર્યમાં સાથ આપી શકે તેવા મિત્રોને જોડવાનો ખયાલ છે. ખાંડની શેરીમાં સ્મારકની ચોતરફ રહેણાક – વસતી છે. જગ્યા નાની છે, પણ એ જગ્યાને કઈ રીતે ઓછા ખર્ચે અને વધુ સારી રીતે નવપલ્લવિત કરી શકાય તે દિશામાં વિચારવા મિત્રોને ઇજન છે. આર્કિટેક્ચર, એન્જિનિયરીંગ, કળા, સાહિત્ય – લેખન જેવા વ્યવસાય સાથે સંકળાયેલા મિત્રો આ કામ માટે આગળ આવે તેવી ખાસ અપેક્ષા છે. એ માટે સ્થળ પરની રૂબરૂ મુલાકાત તો શક્ય બનશે જ. આ કામમાં જોડાવા ઇચ્છનાર મિત્રોની એક સમૂહ બેઠક પણ સ્મારક સ્થળ પર ગોઠવવાની ઇચ્છા છે જેથી વિચારોનું આદાન-પ્રદાન થઈ શકે અને કામમાં શક્ય એટલું ઝડપથી આગળ વધી શકાય.